Adeler
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Adeler (også skrevet Adelaer) var en dansk-norsk adelsslekt som stammer fra fogd i Veme, senere trelasthandler i Brevik, Sivert (Søren) Jenssøn, som var far til generaladmiral Cort Sivertssøn Adeler og Nils Sivertssøn Adeler.
Navnet Adeler kommer trolig av den nederlandske stillingsbetegnelsen adelborst, som tilsvarer kadett. Dette var Cort Adelers første stilling i den nederlandske flåten. Broren Nils begynte å bruke Adeler som etternavn omkring 1666. Teorien om at navnet kommer av ordet ørn (tysk Adler), etter en Telemarks-slekt som de visstnok stammet fra på morssiden, er mindre sannsynlig.Cort Adeler ble adlet i 1666, og var far til kommandant i Trankebar, schoutbynacht Sivert Adeler (1647–1683) og stiftamtmann over Sjælland, geheimeråd Frederik Christian Adeler (1668–1726) til Gimsøy kloster, Bratsberg og Dragsholm. Sistnevntes sønnesønn, stiftamtmann i Kristiansand Frederik Georg Adeler (1736–1810) var far til kammerjunker Anton Beatus Adeler (1767–1843) til Gimsøy kloster og Bratsberg, slektens siste mann i Norge. En annen sønnesønn, kammerherre Conrad Wilhelm Adeler (1739–1785) til Dragsholm, som ble opphøyet til baron i 1784, ble gjennom sin sønnedatters datter stamfar til slekten Zytphen-Adeler. En tredje sønnesønn, kammerherre Theodor Adeler (1747–1826) til Ullerup, hvis sønn ble utnevnt til baron, ble stamfar til den nålevende slekt, som fortsatt lever i Argentina (døde ut i Danmark i 1979).Niels Sørensen Adeler (død 1694) var kjøpmann og trelasthandler i Kragerø, før han ble byens første overrådmann i 1666 og amtmann i Bratsberg fra 1675. Blant hans barn var Søren Nielsen Adeler (1655–1717), som etterfulgte faren som overrådmann i Kragerø i 1672, før han ble lagmann i Tønsberg i 1688. Han ble imidlertid samme år dømt for å ha fått barn med sin stesøster, avsatt og landsforvist. En annen sønn, Henrik Adeler (1660–1718), etterfulgte faren som amtmann i Bratsberg i 1691, senere ble han medlem av Slottsloven og stiftamtmann i Kristiansand. Datteren Anna Adeler (1661–1729) giftet seg med Peder Poulsen (1648–1699) , som var overrådmann i Kragerø 1688–1692. Ekteparet bygde opp et betydelig handelshus i Kragerø, og familien Adeler-Poulsen dominerte næringslivet i byen fram til omkring 1750. Litteratur Gjeruldsen, Ole Henrik (2018). Cort Adeler. Sjømann og krigshelt fra 1600-tallet. Oslo: Cappelen Damm. Teige, Ola (2015). Kragerøs historie, bind 1: Kysten, skogen, byen. Kragerø: Kragerø kommune.